**OBČINA RENČE-VOGRSKO PREDLOG**

**OBČINSKI SVET DRUGA OBRAVNAVA**

*NASLOV:*

**ODLOK O TAKSI ZA OBRAVNAVANJE POBUD ZA SPREMEMBE NAMENSKE RABE PROSTORA**

*PRAVNA PODLAGA:*

* 120. člen Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24)
* 18. člen Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18)

*PREDLAGATELJ:*

Tarik Žigon, Župan

*PRIPRAVLJALEC:*

Župan, občinska uprava

*OBRAZLOŽITEV:*

Namenska raba prostora je določena s prostorskimi akti, zato se lahko spremeni samo s spremembo prostorskih aktov. Ker so prostorski akti predpisi, pri pobudi za spremembo namenske rabe prostora ne gre za individualni upravni postopek, v katerem se odloča o pravici lastnika zemljišča, temveč za sodelovanje pri pripravi predpisa, s katerim občina opredeljuje in načrtuje svoj prostorski razvoj.

Namenska raba prostora se praviloma določa v občinskem prostorskem načrtu (v nadaljevanju: OPN).

Pred podajo pobude za spremembo namenske rabe prostora je smiselno preverit, v kakšnem časovnem okviru namerava občina pripraviti nov OPN oziroma spreminjati ali dopolnjevati veljavnega.

Občina poda informacijo, kdaj in na kakšen način bo zbirala pobude. Te se praviloma ne obravnavajo individualno, temveč jih občina zaradi ekonomičnosti postopkov, predvsem pa preverjanja utemeljenosti pobude glede na cilje prostorskega razvoja občine, ostale pobude in različne javnopravne interese in režime v prostoru, združuje in obravnava periodično.

Obrazloženo in dokumentirano pobudo se odda občini v času, ki ga je določila za sprejemanje pobud.

Obliko in način obrazložitve in utemeljitve vloge določi občina, nujne informacije, ki jih mora vloga vsebovati, pa so:

* številka parcele in katastrska občina zemljišča, za katerega se podaja predlog za spremembo namenske rabe prostora,
* podatki o lastnikih zemljišča,
* obrazložitev in utemeljitev nameravanega posega in
* predlog nove namenske rabe prostora.

Zavezanka ali zavezanec za plačilo takse na podlagi predlaganega odloka bo oseba, ki bo pri občini dala pobudo za spremembo namenske rabe prostora v OPN. Plačilo takse ne zagotavlja spremembe namenske rabe prostora v OPN ampak je pogoj za obravnavo pobude glede:

* skladnosti s temeljnimi pravili urejanja prostora, cilji prostorskega razvoja občine, pravnimi režimi in drugimi omejitvami v prostoru;
* možnosti opremljanja zemljišča s komunalno opremo in drugo gospodarsko javno infrastrukturo.

Če bo občina pobudo ocenila kot ustrezno, jo bo uvrstila v nadaljnje faze postopka priprave OPN.

Pri obravnava pobud gre za strokovno delo, ki ga opravi prostorski načrtovalec.

Pobude je moč upoštevati le, če:

* so skladne s cilji prostorskega razvoja občine,
* upoštevajo varstvene in varovalne omejitve v prostoru,
* so ustrezne z vidika urbanističnih meril in možnosti opremljanja zemljišč za gradnjo.

Nadalje se v postopku OPN preverja ustreznost in usklajuje rešitve načrtovanih posegov z vidika različnih javnih interesov in področnih predpisov. To pomeni, da lahko pobuda za spremembo namenske rabe prostora, čeprav jo je občina ocenila kot primerno in jo uvrstila v nadaljnje faze postopka, izpade iz končnega prostorskega akta ali pa doživi druge spremembe (npr. zmanjšanje, drugačni ali dodatni izvedben pogoji za gradnjo).

*RAZLOGI ZA SPREJETJE :*

Pri podaji pobude za spremembo namenske rabe prostora gre za zasledovanje zasebnega interesa in zato je smiselno in potrebno, da ima občina možnost zaračunavanja nekakšnega nadomestila za vloženo delo in nastale stroške pri preverjanju teh potreb. Zavezanka ali zavezanec za plačilo takse je oseba, ki na občino poda pobudo za spremembo namenske rabe prostora v OPN. Plačilo takse za pobude za spremembe namenske rabe prostora je namenjeno obravnavi pobud in njihovi presoji glede skladnosti s temeljnimi pravili urejanja prostora, cilji prostorskega razvoja občine, pravnimi režimi in drugimi omejitvami v prostoru ter glede možnosti opremljanja zemljišč s komunalno opremo in drugo gospodarsko javno infrastrukturo. Plačilo takse pa ne pomeni zagotovila za pozitivno odločitev o ustreznosti pobude.

*OCENA STANJA:*

Trenutno občina za prejete pobude za spremembo namenske rabe prostora ni zaračunavala takse. Prejšnji postopek zbiranja pobud se je začel 23. 8. 2018 in vloženih je bilo 371 pobud za spremembo namenske rabe prostora. Strošek strokovnega dela, ki ga je opravil prostorski načrtovalec v tem času je bil cca. 38.000,00 eurov.

Ostale občine imajo to takso že določeno.

*CILJI IN NAČELA:*

Ureditev področja na podlagi Zakona o urejanju prostora.

*FINANČNE IN DRUGE POSLEDICE:*

Prihodki iz takse so namenski vir občine za financiranje nalog urejanja prostora.

Pripravila:

Špela Glušič

Podsekretar za pravne zadeve

*Predlog:*

Na podlagi 120. člena Zakona o urejanju prostora (Uradni list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP in 23/24) in 18. člena Statuta Občine Renče-Vogrsko (Uradni list RS, št. 22/12 – uradno prečiščeno besedilo, 88/15 in 14/18) je Občinski svet Občine Renče-Vogrsko na \_\_\_\_\_\_. redni seji dne \_\_\_\_\_\_ sprejel

O D L O K
o taksi za obravnavanje pobud za spremembe namenske rabe prostora

1. člen

Ta odlok določa višino takse za obravnavanje tistih zasebnih potreb glede prostorskega razvoja, ki predstavljajo pobudo za spremembo namenske rabe prostora v Občinskem prostorskem načrtu Občine Renče-Vogrsko (v nadaljnjem besedilu: OPN).

2. člen

(1) Višina takse za posamezno pobudo znaša:

– za spremembo osnovne namenske rabe prostora 150 eurov;

– za spremembo podrobnejše namenske rabe prostora 150 eurov.

(2) Za spremembo v primarno rabo (gozdna, kmetijska, vodna zemljišča) se taksa ne plača.

(3) Takse se ne plača tudi, ko gre za spremembe, ki ne predstavljajo vsebinsko novega določanja ali spreminjanja namenske rabe prostora, načrtovanja novih prostorskih ureditev ali določanja novih prostorskih izvedbenih pogojev, so pa potrebne zaradi odprave očitnih pisnih, računskih in tehničnih napak v tekstualnem ali grafičnem delu OPN ter odpravo pomanjkljivosti glede njegove oblike.

(4) V kolikor se vloga nanaša na več parcel, se za posamezno pobudo šteje pobuda dana za spremembo namembnosti na enovitem zaokroženem območju v okviru ene enote urejanja prostora.

(5) Zavezanec za plačilo takse je pobudnik.

**KONČNA DOLOČBA**

3. člen

**(začetek veljavnosti)**

Ta odlok začne veljati petnajsti dan po objavi v Uradnih objavah v občinskem glasilu.

Št.

Bukovica, dne

 Tarik Žigon

 župan